
Neni 132 i ligjit nr. 56/2020 “Për sipërmarrjet e investimeve kolektive”, botuar në Fletoren Zyrtare nr. 104, viti 2020, të ndreqet si më poshtë:

“Neni 132
Kushtet për regjistrimin e fondeve të investimeve alternative të huaja

1. Regjistrimi i fondit të investimeve alternative të administruar nga një administrues i huaj i fondeve të investimeve alternative miratohet nga autoriteti, vetëm nëse:
a) administruesi i fondeve të investimeve alternative është në përputhje me dispozitat përkatëse të këtij ligji;
b) administruesi i fondeve të investimeve alternative ndërmerr hapat e nevojshëm për të kryer pagesat e investitorëve në Republikën e Shqipërisë, për të shlyer pjesëmarrjet dhe për të mundësuar informacionet që administruesi i fondeve të investimeve alternative duhet të hartojë, sipas rregullave të vendit të tij të origjinës; 
c) vendi i origjinës i fondit të investimeve alternative nuk është i përfshirë në listën e vendeve jobashkëpunuese nga Task-Forca e Veprimit Financiar për Pastrimin e Parave (FATF-ML); 
ç) fondi i investimeve alternative dhe administruesi i fondit të investimeve alternative janë objekt i një mbikëqyrjeje të duhur në vendin e origjinës dhe i përmbushin kërkesat për ushtrimin e veprimtarisë tregtare në vendin e origjinës; 
d) administruesi i fondeve të investimeve alternative është në përputhje me dispozitat e seksionit 3, të këtij kreu, dhe me parashikimet e nxjerra në bazë të tij; 
dh) janë përmbushur kërkesat e shkronjave “b” dhe “c”, të pikës 1, të nenit 130, të këtij ligji. 
2. Autoriteti mund të miratojë rregulla të mëtejshme për vendosjen e kushteve të regjistrimit në bazë të pikës 1, të këtij neni, për të garantuar mbrojtjen e investitorëve në Republikën e Shqipërisë, përfshirë edhe kushtet që vendosin detyrimin për informim të investitorëve dhe autoriteteve publike dhe lidhur me mënyrën si duhet të kryhet shitja e pjesëmarrjeve në Republikën e Shqipërisë.” 

